Ondersoek na Gray laat vaarDr. Glenda Gray (Foto: SAMRC) Die Suid-Afrikaanse Mediese Navorsingsraad (MNR) het Dinsdag besluit dat geen verdere ondersoek in verband met prof. Glenda Gray, president van die MNR, se uitlatings oor die regering se hantering van die Covid-19-pandemie ingestel gaan word nie. Dr. Anban Pillay, waarnemende direkteur-generaal van die departement van gesondheid, het Maandag versoek dat ŉ ondersoek na Gray van stapel gestuur moet word nadat sy op 16 Mei aan News24 gesê het die regering se plan om die inperking stelselmatig uit te faseer is “onwetenskaplik en onsinnig”. Pillay het die uitlatings as “valse aantygings teenoor die regering” beskryf. In ŉ verklaring Dinsdag sê die bestuur van die MNR hulle het ŉ vergadering belê en bevind dat Gray geen toepaslike beleid van die raad in die proses oortree het nie. Die MNR het ook versoek dat Gray, die minister van gesondheid en die ministeriële advieskomitee (MAK) die kwessie oor die uitlatings wat aan die media gemaak is, in die beste belang van al die partye en die land moet oplos. In ŉ aparte verklaring het Gray Dinsdag haar dankbaarheid oor dié bevinding uitgesprek en die MNR bedank vir die dringendheid waarmee hulle die saak hanteer het. “Ek wil ook graag van hierdie geleentheid gebruik maak om almal wat persoonlik na my uitgereik het tydens hierdie moeilike tyd te bedank, veral dié wat daarop aangedring het dat die beginsels van akademiese vryheid behoue bly.” Gray het ook haar kinders en familie bedank vir hul bystand die afgelope week. Sy het ook haar kollegas en die MNR-raad verseker dat sy gefokus bly op die werk van die MNR, veral in die stryd teen Covid-19. Soos vroeër berig het die MNR Maandag onder kritiek deurgeloop nadat hy die regering om verskoning gevra het vir Gray se uitlatings. Hy het glo ook ŉ ondersoek gelas en Gray is glo daarvan weerhou om enigsins met die media te praat. Adam Habib, visekanselier van die Universiteit van die Witwatersrand (Wits), het Maandag gesê ŉ ondersoek na Gray sal ŉ heksejag wees. Volgens Habib het die MNR die volste reg om homself van Gray se uitlatings te distansieer en gaan die MNR te ver deur haar stil te maak en te laat ondersoek.